洛下卜居
作者：白居易
朝代：唐

paragraphs: 三年典郡歸，所得非金帛。
天竺石兩片，華亭鶴一隻。
飲啄供稻粱，包裹用茵席。
誠知是勞費，其奈心愛惜。
遠從餘杭郭，同到洛陽陌。
下擔拂雲根，開籠展霜翮。
貞姿不可雜，高性宜其適。
遂就無塵坊，仍求有水宅。
東南得幽境，樹老寒泉碧。
池畔多竹陰，門前少人跡。
未請中庶祿，且脫雙驂易。
豈獨爲身謀，安吾鶴與石。